KJL เทรดวันแรก! ลุ้นวิ่งเป้า 16 บ. รับอานิสงส์ EV บูม หนุนกำไรโตทะลัก
KJL ลงสนามเทรดวันแรก! ลุ้นราคาวิ่งเป้า 16 บ. จาก IPO ที่ 13.50 บ. จ่อรับอานิสงส์ “ดิจิทัล-EV-โซลาร์รูฟ” กระแสบูม โบรกคาดกำไรปี 65-67 โตเฉลี่ย 10.3%
KJL ลงสนามเทรดวันแรก! ลุ้นราคาวิ่งเป้า 16 บ. จาก IPO ที่ 13.50 บ. จ่อรับอานิสงส์ “ดิจิทัล-EV-โซลาร์รูฟ” บูม หนุนกำไรโตทะลัก
23 พ.ย. 2565

ผู้สื่อข่าวรายงานว่า วันนี้ (22 พ.ย.65) บริษัท กิจเจริญ เอ็นจิเนียริ่ง อีเลคทริค จำกัด (มหาชน) หรือ KJL จะเข้าจดทะเบียนและเริ่มซื้อขายในตลาดหลักทรัพย์เอ็ม เอ ไอ (mai) ภายใต้กลุ่มสินค้าอุตสาหกรรม เป็นวันแรก
โดย KJL ประกอบธุรกิจผลิตและจำหน่ายตู้ไฟสวิทช์บอร์ด รางเดินสายไฟ อุปกรณ์ที่ใช้เดินสายไฟ และชิ้นส่วนงานโลหะแผ่นแปรรูปสั่งผลิตพิเศษ ด้วยเครื่องจักรและเทคโนโลยีการผลิตที่ทันสมัย ภายใต้เครื่องหมายการค้า KJL ซึ่งบริษัทจำหน่ายทั้งสินค้ามาตรฐานเคเจแอล และสินค้าสั่งผลิตที่ได้รับการรับรองคุณภาพมาตรฐานสากล
นอกจากนี้ บริษัทได้ลิขสิทธิ์จาก “ชไนเดอร์ อิเล็คทริค” จากประเทศฝรั่งเศส เพื่อผลิตและจำหน่ายตู้สวิทช์บอร์ดไฟฟ้ารุ่น Prisma iPM  โดยมีโรงงานตั้งอยู่ในพื้นที่ อำเภอกระทุ่มแบน จังหวัดสมุทรสาคร กลุ่มลูกค้าเป้าหมายของบริษัท ได้แก่ ตัวแทนจำหน่าย ผู้รับเหมาไฟฟ้า ร้านค้าจำหน่ายอุปกรณ์ไฟฟ้าทั่วไป และลูกค้าผู้ใช้งานระดับองค์กร  ใน 6 เดือนแรก ปี 2565 บริษัทมีสัดส่วนรายได้จากสินค้ามาตราฐานเคเจแอล ร้อยละ 69 สินค้าสั่งผลิตร้อยละ 22 ที่เหลือเป็นรายได้จากสินค้าอื่นที่เกี่ยวข้องกับระบบไฟฟ้า เศษเหล็ก โลหะแผ่น ร้อยละ 9  ของรายได้รวม
สำหรับ KJL มีทุนชำระหลังเสนอขาย 58 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 86 ล้านหุ้นและหุ้นสามัญเพิ่มทุน 30 ล้านหุ้น โดยเสนอขายต่อบุคคลตามดุลยพินิจของผู้จัดจำหน่ายหลักทรัพย์ 22.5 ล้านหุ้น เสนอขายต่อผู้มีอุปการคุณของบริษัท 4.5 ล้านหุ้น และกรรมการ ผู้บริหาร และพนักงานของบริษัท 3 ล้านหุ้น เมื่อวันที่ 9 – 11 พฤศจิกายน 2565 ในราคาหุ้นละ 13.50 บาท คิดเป็นมูลค่าระดมทุน 405 ล้านบาท มูลค่าหลักทรัพย์ ณ ราคา IPO 1,566 ล้านบาท
ทั้งนี้ การกำหนดราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) ที่ประมาณ 13.99 เท่า คำนวณกำไรสุทธิต่อหุ้นจากผลกำไรสุทธิในช่วง 4 ไตรมาสย้อนหลัง (ตั้งแต่วันที่ 30 มิถุนายน 2564 ถึงวันที่ 30 มิถุนายน 2565) ซึ่งเท่ากับ 111.96 ล้านบาท หารด้วยจำนวนหุ้นทั้งหมดภายหลังการเสนอขายต่อประชาชนในครั้งนี้ (fully diluted) คิดเป็นกำไรสุทธิต่อหุ้น 0.97 บาท โดยมีบริษัทหลักทรัพย์หยวนต้า (ประเทศไทย) จำกัด เป็นที่ปรึกษาทางการเงินและเป็นผู้จัดการการจัดจำหน่ายและรับประกันการจัดจำหน่าย
ด้านนายเกษมสันต์ สุจิวโรดม ประธานเจ้าหน้าที่บริหาร KJL เปิดเผยว่า บริษัทฯ เป็นผู้ผลิตและจำหน่ายตู้ไฟสวิตช์บอร์ด รางเดินสายไฟ อุปกรณ์ที่ใช้เดินสายไฟ ภายใต้เครื่องหมายการค้า KJLรวมถึงสินค้าสั่งผลิต (Made to Order) งานระบบไฟฟ้าและงานโลหะแผ่นแปรรูปสั่งผลิตพิเศษในรูปแบบที่หลากหลายตามความต้องการของลูกค้าในอุตสาหกรรมต่างๆ แบบครบวงจร โดยใช้เครื่องจักรและเทคโนโลยีทันสมัย แบรนด์ AMADA จากประเทศญี่ปุ่น ทำให้ผลิตภัณฑ์ KJL เป็นที่รู้จักและได้รับการยอมรับจากลูกค้าในประเทศ ด้วยคุณภาพมาตรฐานระดับโลก การผลิตที่รวดเร็ว ส่งมอบตรงเวลา และมีสต็อกสินค้าพร้อมส่งให้กับลูกค้า หรือบริการ “KJL Now สั่งด่วนได้เร็ว” รวมถึงการเป็นพันธมิตรทางธุรกิจกับชไนเดอร์ อิเล็คทริค ประเทศฝรั่งเศส ซึ่งเป็นผู้ผลิตผลิตภัณฑ์ที่เกี่ยวข้องกับระบบไฟฟ้าชั้นนำระดับโลก ที่ให้ลิขสิทธิ์แก่ KJL ผลิตและจำหน่ายผลิตภัณฑ์ตู้สวิตช์บอร์ดไฟฟ้า รุ่น Prisma iPM
ทั้งนี้บริษัทฯ มั่นใจว่าการระดมทุนดังกล่าวจะเสริมความแข็งแกร่งด้านฐานะการเงิน เพื่อรองรับการขยายธุรกิจในหลากหลายมิติและสร้างการเติบโตที่แข็งแกร่งยิ่งขึ้น โดยเงินที่ได้จากการระดมทุนจำนวน 384.97 ล้านบาท (หลังหักค่าใช้จ่ายที่เกี่ยวข้อง) นำไปใช้ก่อสร้างโรงงานและเครื่องจักร ลงทุนระบบผลิตไฟฟ้าพลังงานแสงอาทิตย์ (Solar Rooftop) ลงทุนศูนย์นวัตกรรม KJL Innovation Campus เป็นเงินทุนหมุนเวียนในกิจการ และชำระคืนเงินกู้ยืมระยะสั้น
โดยมีเป้าหมายมุ่งสู่การเป็นผู้นำผลิตภัณฑ์ที่เกี่ยวกับการใช้ไฟฟ้าทุกระดับ นับตั้งแต่ครัวเรือนจนถึงอุตสาหกรรมขนาดใหญ่ให้สอดรับกับการใช้ไฟฟ้า อุตสาหกรรมยานยนต์ไฟฟ้า (EV) และพลังงานทดแทนในประเทศที่เพิ่มขึ้น ส่งผลให้สินค้าของบริษัทฯ เป็นที่ต้องการมากขึ้นและเติบโตต่อเนื่องในอุตสาหกรรมต่างๆ  ทั้งนี้ KJL พร้อมขับเคลื่อนศูนย์นวัตกรรม KJL Innovation Campus ให้เป็นศูนย์วิจัย คิดค้น และพัฒนาผลิตภัณฑ์ร่วมกับพาร์ทเนอร์ต่างๆ พร้อมต่อยอดเทคโนโลยีหรือนวัตกรรมใหม่ๆ ให้ได้ผลิตภัณฑ์ที่ตอบโจทย์ลูกค้าและเข้าถึงตลาดกลุ่มเป้าหมายได้มากขึ้น ผลักดันให้แบรนด์ KJL เป็นที่รู้จักและสร้าง Brand Awareness ระดับสากล ในฐานะ “ผู้นำนวัตกรรม ตู้ไฟรางไฟ ขับเคลื่อนไฟฟ้า เพื่ออนาคตคุณ” ที่มีการเติบโตอย่างยั่งยืน รองรับเมกะเทรนด์ในอนาคต
“การเข้าเทรดในตลาด mai ในวันที่ 22 พฤศจิกายนนี้ บริษัทฯ เชื่อมั่นว่าหุ้น KJL จะได้รับการตอบรับเป็นอย่างดีจากนักลงทุน เนื่องจากมีปัจจัยพื้นฐานที่แข็งแกร่ง และมีประสบการณ์ในธุรกิจมายาวนานเกือบ 30 ปี โดยมั่นใจ KJL ยังสร้างโอกาสในการเติบโตในระยะยาวและสร้างผลตอบแทนที่ดีแก่นักลงทุนอย่างต่อเนื่อง” นายเกษมสันต์ กล่าว
ด้านบล.เอเซีย พลัส ระบุในบทวิเคราะห์ว่า การเติบโตของอุตสาหกรรมก่อสร้างและมาตรการสนับสนุนการใช้รถยนต์ไฟฟ้าจากภาครัฐ ช่วยเพิ่มโอกาสให้ KJL ในฐานะผู้เชี่ยวชาญด้านการผลิตอุปกรณ์ไฟฟ้า อาทิ ตู้สวิทช์บอร์ด รางเดินสายไฟ รวมถึง อุปกรณ์ที่ใช้เดินสายไฟฟ้า ภายใต้เครื่องหมายการค้า KJL หรือสินค้ามาตรฐานเคจแอล รวมถึงการผลิตและจำหน่ายตามคำสั่งการผลิตของลูกค้า
ทั้งนี้ KJL พร้อมเข้าระดมทุนในตลาด mai หมวดสินค้าอุตสาหกรรม เพื่อนำเงินไปลงทุนขยายกำลังการผลิต และติดตั้ง solar rooftop  เพื่อลดต้นทุนพลังงานไฟฟ้า ประกอบกับก่อสร้าง KJL Innovation Campus ผลักดันกำไร 2565-2567 เติบโตเฉลี่ยปีละ 10.3% ประเมินราคาเหมาะสมอิง PER 16 เท่า ได้ 16 บาท